b'\n_START_ARTICLE_\nBeninas\n_START_SECTION_\nEtimologija\n_START_PARAGRAPH_\nSkirtingai nei da\xc5\xbenai manoma, Benino valstyb\xc4\x97 neturi nieko bendro su garsiausia Benino civilizacijos valstybe\xc2\xa0\xe2\x80\x93 Benino karalyste, kuri nuo XV a. klest\xc4\x97jo Nigerijos teritorijoje. Istori\xc5\xa1kai \xc5\xa1i teritorija nuo XVI a. buvo vadinama Verg\xc5\xb3 krantu, o v\xc4\x97liau\xc2\xa0\xe2\x80\x93 Dahom\xc4\x97ja. Tik 1945\xc2\xa0m. valstyb\xc4\x97 pakeit\xc4\x97 savo pavadinim\xc4\x85, kadangi Dahom\xc4\x97jos respublika tur\xc4\x97jo labai neigiam\xc4\x85 \xc4\xafvaizd\xc4\xaf aplinkin\xc4\x97se Afrikos \xc5\xa1alyse d\xc4\x97l vergovin\xc4\x97s praeities._NEWLINE_Naujasis vardas buvo parinktas pagal Benino \xc4\xaflank\xc4\x85, kuri skalauja valstyb\xc4\x97s krantus. \xc4\xaelanka savo ruo\xc5\xbetu yra gavusi pavadinim\xc4\x85 nuo istorin\xc4\x97s Benino karalyst\xc4\x97s.\n_START_SECTION_\nArchitekt\xc5\xabra\n_START_PARAGRAPH_\n\xc5\xa0iaur\xc4\x97s Benine tradici\xc5\xa1kai statomi apskritimo plano moliniai namai, o centrin\xc4\x97je ir pietin\xc4\x97je dalyje\xc2\xa0\xe2\x80\x93 karkasiniai keturkampio plano namai, dengti ketur\xc5\xa1lai\xc4\x8diais arba k\xc5\xabginiais stogais. Abom\xc4\x97juje yra i\xc5\xa1lik\xc4\x99 Dahom\xc4\x97jos karalyst\xc4\x97s laik\xc5\xb3 \xc5\xa1ventykl\xc5\xb3 ir valdov\xc5\xb3 r\xc5\xabm\xc5\xb3 (UNESCO pasaulio paveldo objektas) griuv\xc4\x97si\xc5\xb3. R\xc5\xabmai buvo pastatyti i\xc5\xa1 vietinio raudonojo molio, su \xc5\xa1iaudiniais stogais, pl\xc5\xabkto molio sienas ir \xc4\xaf\xc4\x97jimus puo\xc5\xa1\xc4\x97 polichromuoti (raudona ir geltona spalvomis) moliniai reljefai, vaizduojantys ritualines karo ir valdovo gyvenimo scenas, gyv\xc5\xabnus. \xc5\xa0iuolaikiniai Benino miestai neplaningi, b\xc5\xabdingos siauros ir kreivos gatv\xc4\x97s, moliniai namai \xc5\xa1iaudiniais ar skardiniais stogais, didmies\xc4\x8di\xc5\xb3 centruose yra moderni\xc5\xb3 daugiaauk\xc5\xa1\xc4\x8di\xc5\xb3 kompleks\xc5\xb3.\n_START_SECTION_\nDail\xc4\x97\n_START_PARAGRAPH_\nBenine nuo seno klest\xc4\x97jo amatin\xc4\x97 dail\xc4\x97s dirbini\xc5\xb3 gamyba, ypa\xc4\x8d fig\xc5\xabr\xc5\xb3 liejimas i\xc5\xa1 bronzos (re\xc4\x8diau gele\xc5\xbeies, sidabro). Fig\xc5\xabros laibos, ilgomis gal\xc5\xabn\xc4\x97mis fig\xc5\xabros, vaizduojan\xc4\x8dios buitines, med\xc5\xbeiokl\xc4\x97s, dvaro gyvenimo scenas. Buvo paplitusi med\xc5\xbeio dro\xc5\xbeyba: gaminti sostai, valdov\xc5\xb3 skeptrai, ritualiniai suolai ir indai, puo\xc5\xa1ti reljefais. Tekstilei b\xc5\xabdingos si\xc5\xabtos ir aplikuotos s\xc4\x85lygi\xc5\xa1ko pie\xc5\xa1inio, ry\xc5\xa1ki\xc5\xb3 spalv\xc5\xb3 v\xc4\x97liavos, sk\xc4\x97\xc4\x8diai, palapini\xc5\xb3 drapiruot\xc4\x97s, galvos apdangalai. Benine kurta ir keramika (dekoruoti moliniai puodai), iki dabar tebegaminamos kalebasos\xc2\xa0\xe2\x80\x93 i\xc5\xa1 moli\xc5\xabg\xc5\xb3 skobti indai, kurie rai\xc5\xbeomi, tapomi. \xc5\xa0iuolaikin\xc4\x97 tapyba daugiausia realistin\xc4\x97, dekoratyvi.\n_START_SECTION_\nLiterat\xc5\xabra\n_START_PARAGRAPH_\nIki kolonijinio laikotarpio Benine klest\xc4\x97jo \xc5\xbeodin\xc4\x97 tradicija. Nuo XX a. atsirado pranc\xc5\xabzi\xc5\xa1kai ra\xc5\xa1an\xc4\x8di\xc5\xb3 autori\xc5\xb3, kurie daugiausia ver\xc4\x8dia Benino taut\xc5\xb3 liaudies k\xc5\xabryb\xc4\x85, ra\xc5\xa1o poezij\xc4\x85, es\xc4\x97 (Paulin Joachim, Olympe Bhely-Quenum, Jean Pliya, Florent Couao-Zotti). I\xc5\xa1 Benino kilo filosofas Paulin J. Hountondji.\n_START_SECTION_\nMuzika\n_START_PARAGRAPH_\nBenine populiari \xc4\xafvairi\xc5\xb3 stili\xc5\xb3 muzika\xc2\xa0\xe2\x80\x93 etnin\xc4\x97 vietini\xc5\xb3 taut\xc5\xb3 muzika, i\xc5\xa1 jos daug element\xc5\xb3 per\xc4\x97musi afropop, d\xc5\xbeiazo muzika, paplitusi Kongo rumba, regis, hiphopas. Visame pasaulyje garsi Benino atlik\xc4\x97ja Ang\xc3\xa9lique Kidjo.\n_START_SECTION_\nSportas\n_START_PARAGRAPH_\nPopuliariausias sportas Benine yra futbolas, ta\xc4\x8diau Benino vyr\xc5\xb3 futbolo rinktin\xc4\x97 dideli\xc5\xb3 pasiekim\xc5\xb3 n\xc4\x97ra pasiekusi (dalyvavo keliose Afrikos Taut\xc5\xb3 taur\xc4\x97se). \xc5\xa0alies atletai vasaros olimpin\xc4\x97se \xc5\xbeaidyn\xc4\x97se n\xc4\x97ra i\xc5\xa1kovoj\xc4\x99 medali\xc5\xb3 (da\xc5\xbeniausiai deleguoja kelis lengvaatle\xc4\x8dius ir plaukikus).'